OB wil Ramaphosa dwing om te getuigDie geskorste Openbare Beskermer, adv. Busisiwe Mkhwebane. (Foto: Twitter) Die geskorste openbare beskermer (OB), adv. Busisiwe Mkhwebane, is onwrikbaar in haar pogings om pres. Cyril Ramaphosa voor die parlement se artikel 194-komitee te daag om te getuig. Soveel dat sy bereid is om regstappe teen Ramaphosa te doen om dit te laat gebeur. Die komitee, wat belas is met die proses om Mkhwebane moontlik uit haar pos te verwyder, het Dinsdag haar versoek om Ramaphosa te dagvaar om te getuig van die hand gewys. Mkhwebane het egter Woensdag by monde van haar regsverteenwoordiger, adv. Dali Mpofu, haar besorgdheid oor die komitee se besluit geopper, asook haar voorneme om verdere stappe teen die president te doen. Mpofu het tydens die komiteesitting aangevoer dat hoewel daar geen wetlike belemmering is dat Ramaphosa geroep kan word om te getuig nie, sou hy nogtans nie in sy hoedanigheid as president getuig nie, maar as ŉ getuie wat bewerings omtrent Mkhwebane gemaak het. Dit is onaanvaarbaar dat mense soos Johann van Loggerenberg en Ivan Pillay, albei voorheen werksaam by die Suid-Afrikaanse Inkomstediens, as getuies geroep is oor die bewerings wat hulle gemaak het, maar nie die president nie, het Mpofu gesê. Hy het bygevoeg dat die OB en haar regspan nie die komitee se besluit aanvaar nie en dat hulle enige regstappe sal doen om te verseker dat Ramaphosa voor die komitee getuig. Qubudile Dyantyi, komiteevoorsitter, het in reaksie hierop gesê dat die komitee sal wag op terugvoer van die OB se regspan in dié verband. Die meerderheid van die komiteelede het met hul besluit oor of Ramaphosa sal getuig, gevoel dat die redes wat Mkhwebane se regspan gelys het nie ter sake vir die komitee se mandaat is nie en dit dus van die hand gewys. Die OB se regspan het op 19 Julie aan Ramaphosa geskryf en hom versoek om voor die ondersoekkomitee te getuig oor onder meer Mkhwebane se skorsing en die hersiening van haar verslag in die sogenaamde CR17-aangeleentheid. Mkhwebane het destyds ŉ ondersoek na die finansies van Ramaphosa se CR17-veldtog – die veldtog om hom tot president van die ANC te laat verkies – gedoen. Die staatsprokureur, wat namens die president opgetree het, het in reaksie op die OB-regspan se brief aangedui dat Ramaphosa om verskeie redes nie tot die versoek sal instem nie. Die komiteesitting sal vandag voortgaan met sy werk.